प्रदेश में पहली बार चुनावी दंगल में उतरने जा रही दिल्ली में राज कर रही आम आदमी पार्टी अपने उम्मीदवारों की दो सूचियां जारी कर चुकी है। आप की मप्र इकाई के संयोजक आलोक अग्रवाल ने कहा, आगे चरणबद्ध तरीके से आप के उम्मीदवारों की घोषणा की जायेगी। प्रदेश की सभी 230 विधानसभा सीटों पर चुनाव लड़ने की घोषणा कर चुकी आप के संयोजक और दिल्ली के मुख्यमंत्री अरविंद केजरीवाल की 15 जुलाई को इंदौर में आमसभा प्रस्तावित है। शरद यादव के नेतृत्व वाले जनता दल (यू) के बागी गुट ने प्रदेश में महागठबंधन के गठन के प्रयास तेज दिये हैं। इसके तहत गोंडवाना गणतंत्र पार्टी और इससे अलग हुए गुट भारतीय गोंडवाना पार्टी (बीजीपी) जैसे दलों को एक साथ लाने के प्रयास हो रहे हैं। प्रदेश सरकार की रोजगार,पदोन्नति और शिक्षा में आरक्षण की नीति के विरोध से पैदा हुए संगठन सपाक्स:सामान्य,पिछड़ा एवं अल्पसंख्यक वर्ग अधिकारी, कर्मचारी संस्था, के संरक्षक और सेवानिवृत्त आईएएस अधिकारी हीरालाल त्रिवेदी ने कहा कि उनकी पार्टी ने प्रदेश की सभी 230 सीटों पर चुनाव लड़ने का फैसला किया है।